Omnibus ad quos litteræ præsentes pervenerint, Robertus de Corteneio, salutem. Notum facio vobis quod, accepturus iter contra iniquos et impios Albigenses, laudante uxore mea Mathildi, pro remedio animarum nostrarum, predecessorum et successorum nostrorum, dedi fratribus Fontis-Joannis, ad hostias faciendas, sex sextarios boni et laudabilis frumenti, qui singulis annis capientur apud Chargniacum infra octavas Omnium-Sanctorum, de redditibus meis ejusdem ville Emondi (sic). Insuper dedi eis, ad opus Missarum, octo modios vini rubei, boni et laudabilis, de vineis meis de Vermentum, singulis annis, in vineis meis in vindemiis perpetuo capiendos Legavi etiam eis, pro anniversario post obitum meum faciendo, centum solidos parisienses, singulis annis, in octavis Omnium-Sanctorum, de censibus meis de Campignoliis perpetuo capiendos, qui videlicet centum solidi, si, in die anniversarii mei, in pitanciis fratrum competenter non potuerint expendi, infra octavas in eorum pitanciis expendentur. Actum, anno Gratiæ millesimo ducentesimo vigesimo-sexto, mense maio.